text: কাঠবিড়ালী ২০১৯ সালে মুক্তিপ্রাপ্ত বাংলাদেশী প্রণয়-অপরাধ-রোমাঞ্চধর্মী পূর্ণদৈর্ঘ্য চলচ্চিত্র। নিয়ামুল হাসান মুক্তার কাহিনির ভিত্তিতে চলচ্চিত্রটির চিত্রনাট্য লিখেছেন মুহাম্মদ তাসনিমুল হাসান তাজ। 'চিলেকোঠা ফিল্মস' এর প্রযোজনায় চলচ্চিত্রটি পরিচালনা করেছেন নিয়ামুল হাসান মুক্তা নিজেই। 'কাঠবিড়ালী'তে প্রেম, দাম্পত্য কলহ, একটি খুন ও খুনের রহস্যভেদের গল্প চিত্রিত হয়েছে। কাঠবিড়ালী'র কেন্দ্রীয় চরিত্রে অভিনয় করেছেন অর্চিতা স্পর্শিয়া এবং চলচ্চিত্রে অভিষিক্ত আসাদুজ্জামান আবীর। পরিচালক হিসেবে এটা নিয়ামুল হাসান মুক্তা'র প্রথম চলচ্চিত্র। সম্পূর্ণ চলচ্চিত্রটি দুই বছর সময় নিয়ে নিয়ামুল হাসান মুক্তার গ্রাম পাবনার গজারমারায় চিত্রিত হয়েছে।
  
  গজারমারা গ্রামের উম্মুক্ত মাঠে ২৭ ডিসেম্বর, ২০১৯ তারিখে চলচ্চিত্রটির উদ্বোধনী প্রদর্শনী হয়, একইদিন ক্ষুদ্র পরিষরে পাবনার 'লাভলী' প্রেক্ষাগৃহে মুক্তি দেয়া হয়। ১৭ জানুয়ারি, ২০২০ তারিখে জাজ মাল্টিমিডিয়ার পরিবেশনায় বাংলাদেশের ১৮টি প্রেক্ষাগৃহে চলচ্চিত্রটি পুনরায় মুক্তি দেয়া হয়। বৃহৎ পরিষরে মুক্তি পাওয়ার পর চলচ্চিত্রটি দর্শক ও সমালোচকদের প্রশংসা অর্জন করে। মুক্তির চারমাসের মধ্যে লগ্নিকৃত টাকা ফেরত পায়, ফলে কাঠবিড়ালী 'ব্যবসা সফল চলচ্চিত্র' হিসেবে বিবেচিত।
  
  কুশীলব
  
  অভিনয় শিল্পী 
  এই ছায়াছবির প্রধান দুইটি চরিত্র কলেজ পড়ুয়া কাজল ও হাসু'র ভূমিকায় রয়েছেন অর্চিতা স্পর্শিয়া ও আসাদুজ্জামান আবীর। প্বার্শ চরিত্র রূপদান করেছেন সাইদ জামান শাওন, শিল্পী সরকার অপু, একে আজাদ সেতু, শাহরিয়ার ফেরদৌস সজীব, হিন্দোল রায়, তানজিনা রহমান তাসনিম, ফকির সাহেব প্রমুখ অভিনয়ের জন্য শিল্পী ও কলাকুশলীরা কোন পারিশ্রমিক নেননি। চরিত্র অনুযায়ী অভিনয় শিল্পীদের ভূমিকা নিম্নরূপ-
  
  অন্যান্য কলাকুশলী 
  আদিত্য মনির 'কাঠবিড়ালী'র চিত্র গ্রহণ করেছেন। সম্পাদনা করেছেন আশিকুর রহমান সুজন। রংবিন্যাস করেছেন রাশেদুজ্জামান সোহাগ ও লিয়ন রোজারিও। শব্দ গ্রহণ করেছেন রিপন নাথ। আদেল ইমাম অনুপ শিল্প নির্দেশনা দিয়েছেন। কে এম কনক এই চলচ্চিত্রের প্রধান সহকারী পরিচালকের কাজ করেছেন। কল্লোল কবির, কামরুল জিন্নাহ,ও ফ্রাঙ্ক উইলসন তালুকদার এই চলচ্চিত্রের সহকারী পরিচালকের কাজ করেছেন। লোগো ও পোস্টার তৈরী করেছেন লিটন কর।
  
  নির্মাণ 
  নিয়ামুল মুক্তা এই চলচ্চিত্র নির্মাণের জন্য দুইটি শহরের ও একটি গ্রামীণ প্রেক্ষাপটের গল্প বাছাই করেছিলেন। গল্প তিনটির মধ্যে স্বল্প বাজেটের নির্মাণের উপযোগী গ্রামীণ গল্প নির্বাচন করা হয়। নিয়ামুল হাসান মুক্তার উপস্থাপিত গ্রামীণ কাহিনি অনুযায়ী মুহাম্মদ তাসনিমুল হাসান তাজ কাঠবিড়ালীর চিত্রনাট্য লিখেন। ২০১৬ সালের মধ্যবর্তী সময় চিত্রনাট্যের প্রধান দুই চরিত্র কাজল ও হাসুর জন্য অর্চিতা স্পর্শিয়া ও আসাদুজ্জামান আবীরকে অভিনয়ের জন্য মনোনীত করা হয়। স্পর্শিয়া ও আবীর, অভিনয়ের পাশাপাশি এই চলচ্চিত্রের সহকারী পরিচালকের কাজ করেছেন।  ০২ মার্চ, ২০১৭ হতে চলচ্চিত্রটির চিত্র গ্রহণ শুরু হয়। সম্পূর্ণ চলচ্চিত্রটি পাবনা জেলার ভাঙ্গুড়া উপজেলার গজারমারা গ্রামে চিত্রায়িত হয়। দুই বছর সময় ধরে পাঁচ দফায় চিত্রগ্রহণ করা হয়। মার্চ, ২০১৯-এ ডাবিং এর কাজ সম্পন্ন হয়।
  
  সঙ্গীত আয়োজন 
  কাঠবিড়ালীতে তিনটি গান রয়েছে। তন্মধ্যে 'তোমারে দেখিবো আমি' গানটি কবি নয়ানচাঁদ ঘোষের 'চন্দ্রাবতী পালা' হতে নেয়া হয়েছে। অপর দুইটি গীতি লিখেছেন সেলিম আল দীন ও আল-আমিন হাসান নির্ঝর। ইউসুফ হাসান অর্কের সুরে এসব গানের সঙ্গীত পরিচালনা করেছেন ইমন চৌধুরী। গানগুলিতে কন্ঠ দিয়েছেন ইমন চৌধুরী, শফি মন্ডল, দিলশাদ নাহার কনা ও ফকির সাহেব
  
  অবমুক্তি 
  কাঠবিড়ালী'র সকল গান ছায়াচিত্রটির প্রযোজনা প্রতিষ্ঠান চিলেকোঠা ফিল্মস, পরিবেশক জাজ মাল্টিমিডিয়া, এম রেকর্ডস ও প্রথম আলো পত্রিকার আনুষ্ঠানিক ইউটিউব চ্যানেলে প্রকাশ করা হয়-
  
   সুন্দর কন্যা গানটি ০৮ জানুয়ারি, ২০২০-এ অবমুক্ত  করা হয়। এই গান অবমুক্তির মাধ্যমে কাঠবিড়ালী'র সঙ্গীত প্রকাশ শুরু হয়।
  পতি শিরোনামে নয়ানচাঁদ ঘোষের 'তোমারে দেখিবো আমি' গানটি ১৫ জানুয়ারি, ২০২০ তারিখে অবমুক্ত হয়।
  জীবন যায় গানটি ০৪ ফেব্রুয়ারি, ২০২০ তারিখে অবমুক্ত করা হয়।
  
  গানের তালিকা
  
  প্রচারণা ও মুক্তি
  
  প্রচারণা 
  মার্চ, ২০১৯-এ চিলেকোঠা ফিল্মস মুক্তির আগ পর্যন্ত প্রতি শুক্রবার এই চলচ্চিত্রের ফেসবুক পাতায় প্রচারণা চালানোর ঘোষণা দেয়। পর্যায়ক্রমে চলচ্চিত্রটির লোগো ও কিছু ছবি প্রকাশ করা হয়। ১৭ অক্টোবর, ২০১৯-এ চিলেকোঠা ফিল্মস তাদের 'অফিসিয়াল ইউটিউব' চ্যানেলে এক মিনিট আঠারো সেকেন্ডের একটি 'টিজার' প্রকাশের মাধ্যমে চলচ্চিত্রটির আনুষ্ঠানিক প্রচারণা শুরু করে। ৯ ডিসেম্বর, ২০১৯-এ চলচ্চিত্রটি বাংলাদেশ চলচ্চিত্র সেন্সর বোর্ড হতে বিনা কর্তনে প্রদর্শনের ছাড়পত্র পায়। ট্রেইলার ও পোস্টার প্রকাশের পাশাপাশি পত্রপত্রিকা ও গণমাধ্যমে ছবির পরিচালক ও অভিনেতাগণ প্রচারণামূলক সাক্ষাৎকার দেন।
  
  প্রেক্ষাগৃহে মুক্তি ও প্রদর্শনী 
  : চলচ্চিত্রটির পূর্ণ চিত্রগ্রহণ পাবনার ভাঙ্গুড়া উপজেলার গজারমারা গ্রামে করা হয়, তাই গজারমারা গ্রামবাসীর প্রতি কৃতজ্ঞতা সরূপ ২৭ ডিসেম্বর, ২০১৯-এ চলচ্চিত্রটির প্রথম প্রদর্শনী গজারমারায় উম্মুক্ত মাঠে করা হয়। একইদিন পাবনার 'লাবণী' প্রেক্ষাগৃহে মুক্তি দেওয়া হয়। ১৭ জানুয়ারি, ২০২০ সালে চলচ্চিত্রটি বাংলাদেশের ১৮টি প্রেক্ষাগৃহে মুক্তি দেয়া হয়। কয়েকটি প্রেক্ষাগৃহে কাঠবিড়ালীর প্রদর্শনী তৃতীয় সপ্তাহ পর্যন্ত চলে। প্রেক্ষাগৃহে মুক্তি ছাড়াও চলচ্চিত্রটি ঢাকা বিশ্ববিদ্যালয় চলচ্চিত্র সংসদ আয়োজিত "আমার ভাষার চলচ্চিত্র-১৪২৬" উৎসবে ১৯টি পূর্ণদৈর্ঘ্য চলচ্চিত্রের সাথে প্রদর্শিত হয়।
  
  : ২৫ জানুয়ারি ও ১ ফেব্রুয়ারি,২০২০ তারিখে চলচ্চিত্রটি সুইজারল্যান্ডের জুরিখের বাংলা স্কুলের হলরুমে দুইটি প্রদর্শনী করা হয়।
  
  ভিডিও স্ট্রিমিং সেবায় 
  ২৪ এপ্রিল, ২০২০ তারিখে হৈচৈ-এ উম্মুক্ত করার মাধ্যমে প্রথম বারের মত কোন ভিডিও স্ট্রিমিং মাধ্যমে মুক্তি দেয়া হয়।
  
  মূল্যায়ন
  
  সেন্সর বোর্ড 
  কাঠবিড়ালী মুক্তির পূর্বেই বাংলাদেশ চলচ্চিত্র সেন্সর বোর্ড-এর সদস্যদের প্রশংসা পায়। সেন্সর বোর্ডের সদস্য নিজামুল কবীর কাঠবিড়ালী সম্পর্কে "ভালো গল্প। ছবিটি দেখতে দর্শকের মোটেও বিরক্তি আসবে না। নির্মাণও চমৎকার। সময়োপযোগী ছবি।" মর্মে মন্তব্য করেন।
  
  সমালোচকদের প্রতিক্রিয়া 
  বৃহৎ পরিষরে মুক্তির পর কাঠবিড়ালী সমালোচক ও দর্শকদের ইতিবাচক অভ্যর্থনা পায়। সমালোচকরা সামগ্রিকভাবে কাঠবিড়ালী ছায়াছবির গল্প, অভিনয় শিল্পী নির্বাচন, অভিনয়, সঙ্গীতায়োজন, আবহ সঙ্গীতের ব্যবহার, গ্রামের অকৃত্রিম দৃশায়ন, পরিচালকের কাজের প্রশংসা করেছেন-
  
  প্রথম আলো পত্রিকায় সমালোচক জিনাত শারমিন এই চলচ্চিত্রকে এক কথায় "প্রথম অর্ধেক নিছক প্রেমের ছবি, বাকিটা ক্রাইম থ্রিলার" হিসেবে উল্লেখ করেছেন। সামগ্রিকভাবে তিনি এই চলচ্চিত্রের চরিত্র গুলির জন্য শিল্পী নির্বাচন, প্রতিটি সঙ্গীত, সঙ্গীতায়জন ও দৃশ্যায়ন, গজারমারা গ্রামের বৈচিত্রময় উপস্থাপন, চিত্রগ্রহণ, পোষাক ও শিল্প নির্দেশনার প্রশংসা করেন।
  সমালোচক জাহিদ আকবর দ্য ডেইলি স্টার পত্রিকায় নিয়ামুল মুক্তার পরিচালনা সম্পর্কে "কোথাও প্রথম ছবি বানানোর অদক্ষতা চোখে পড়েনি" মর্মে মন্তব্য করেন। তিনি সামগ্রিকভাবে মুখ্য চরিত্রগুলির অভিনয়, আবহ সঙ্গীত, গ্রাম বাংলার চিত্রায়নের প্রশংসা করেন।
  বার্তা২৪.কম-এ মাহাবুবুর রহমান সুমন 'কাঠবিড়ালী'র পরিচালনা সম্পর্কে "সিনেমার নির্মাণ দেখলে মনে হওয়ার উপায় নেই এই সিনেমাটি পরিচালক নিয়ামুল মুক্তার প্রথম সিনেমা। খুব যত্নে আর সময় নিয়ে নির্মিত হয়েছে ‘কাঠবিড়ালী’" মন্তব্য করেন। তিনি তার সমালোচনায় চলচ্চিত্রের গল্প, অভিনয়, গান, আবহ সঙ্গীত, শব্দ ও দৃশ্য সম্পাদনা, প্রস্ফুটন, আলোর ব্যবহার নিয়ে আলোকপাত করেন এবং সামগ্রিকভাবে  রেটিং করেন।
  কাঠবিড়ালী নিয়ে বাংলা মুভি ডেটাবেজ-এ দুইটি ভিন্ন সমালোচনা প্রকাশিত হয়। একটি সমালোচনায় ফাহিম মনতাসির এই ছায়াচিত্রের গল্প সম্পর্কে লিখেছেন- "খুবই ভালো গল্পের একটি ছবি, যার শুরুটা সাদামাটা হলেও ধীরেধীরে শক্তপোক্ত হয়েছে।" তিনি  রেটিং প্রদান করেন। অপর সমালোচনায় রহমান মতি এই ছবিকে '২০২০ সালের প্রথম মানসম্মত সুনির্মিত ছবি' আখ্যা দেন। তিনি  রেটিং প্রদান করেন।
  বাংলা ট্রিবিউনে মাহফুজুর রহমান তার সমালোচনায় মন্তব্য করেন- "‘কাঠবিড়ালী’র গল্প শেষদিকে দর্শকদের একটা ধাক্কা দিতে সক্ষম হয়। এই ধাক্কাটা না থাকলে দর্শকরা অতৃপ্ত হয়েই থিয়েটার ছাড়তেন"। ছায়াচিত্রটি এই সমালোচকের কাছ থেকে  রেটিং অর্জন করে।
  প্রথম আলো-তে নির্মাতা আবু শাহেদ ইমন তার সমালোচনায় কাঠবিড়ালীকে এক কথায় ‘আধুনিক গ্রামে সম্পর্কের ট্র্যাজেডি’ অবহিত করেন। তার মতে "সম্ভাবনার বিচারে কাঠবিড়ালী সমালোচক গুণমান ও বাণিজ্যিক—এই দুই উপাদানেই নির্মিত"। তিনি সামগ্রিকভাবে কুশীলবদের অভিনয়, সঙ্গীতায়জন, শব্দগ্রহণ, চিত্রগ্রহণ, রংবিন্যাস, চিত্রনাট্য ও সংলাপ, সম্পাদনা ও সর্বপোরি চিত্র পরিচালনার প্রশংসা করেন।
  
  বক্স অফিস 
  জানুয়ারি,২০২০-এ বৃহৎ কলেবরেকাঠবিড়ালী মুক্তি দেয়ার চারমাসের মধ্যে চলচ্চিত্রটিতে লগ্নিকৃত টাকা উঠে আসে।  চলচ্চিত্রটি 'ব্যবসা সফল চলচ্চিত্র' হিসেবে বিবেচিত।
  
  টীকা
  
  তথ্যসুত্র
  
  প্রচারণামূলক সাক্ষাৎকার ও প্রতিবেদন
  
  বহিঃসংযোগ 
  
   
   
  
   
   
  
  বিষয়শ্রেণী:বাংলাদেশের চলচ্চিত্র
  বিষয়শ্রেণী:২০১৯-এর চলচ্চিত্র
  বিষয়শ্রেণী:জাজ মাল্টিমিডিয়া'র চলচ্চিত্র
  বিষয়শ্রেণী:২০২০-এর দশকের বাংলা ভাষার চলচ্চিত্র
title: কাঠবিড়ালী (চলচ্চিত্র)